Predkladacia správa

Program Agentúry na podporu výskumu a vývoja pre podporu ľudského potenciálu v oblasti výskumu a vývoja a popularizáciu vedy (ďalej len „program agentúry“) sa predkladá na rokovanie vlády SR na základe úloh č. 5, 6 a 9 Akčného plánu pre vedu, výskum a inovácie (Stratégia konkurencieschopnosti Slovenska do roku 2010)schváleného uznesením vlády SR č. 557 z 13. júla 2005, z ktorých vyplynula ministrovi školstva úloha vytvoriť systém podpory doktorandov a post-doktorandov, systém podpory mobilít ľudských zdrojov v oblasti výskumu a vývoja a program popularizácie vedy v spoločnosti. 
Právny rámec predkladaného materiálu zároveň vychádza zo zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a nadväzuje na záväzky Slovenskej republiky prijaté na úrovni Rady ministrov EÚ pre konkurencieschopnosť a Európskej rady v uplynulých rokoch (napr. závery Rady 8194/05 o posilnení ľudského potenciálu vo vede a technike v Európskom výskumnom priestore).
Predkladaný materiál vychádza aj z horizontálnej požiadavky predstaviteľov výskumno-vývojovej komunity na Slovensku (Rada vysokých škôl, Slovenská rektorská konferencia, Slovenská akadémia vied, atď.), ktorú prezentovali na viacerých oficiálnych podujatiach týkajúcich sa podpory výskumu a vývoja na Slovensku.

Návrh programu agentúry v zmysle zákona č. 172/2005 Z. z. vypracovalo a dňa 13.decembra 2005 schválilo predsedníctvo Agentúry na podporu výskumu a vývoja. Predmetný materiál bol postúpený sekcii vedy a techniky MŠ SR a následne bol predložený ministrovi školstva, ktorý ho predkladá na schválenie vláde SR.  

Program agentúry obsahuje hlavné ciele podpory ľudského potenciálu v oblasti výskumu a vývoja a popularizácie vedy, trvanie, financovanie a hodnotenie programu, spôsob podávania projektov, ako aj nástroje na plnenie cieľov programu. 

Materiál bol predmetom medzirezortného pripomienkového konania od 9. do 20. januára 2006, pričom boli odstránené všetky rozpory. V rámci medzirezortného pripomienkového konania sa k predkladanému materiálu mali možnosť okrem ministerstiev vyjadriť aj zástupcovia vysokých škôl, Slovenskej akadémie vied a podnikateľského sektora.

Návrh Programu Agentúry na podporu výskumu a vývoja pre podporu ľudského potenciálu v oblasti výskumu a vývoja a popularizáciu vedy bol v zmysle § 12 zákona č. 172/2005 Z.z. o organizácii štátnej podpory výskumu a vývoja prerokovaný v Rade vlády SR pre vedu a techniku formou písomnej procedúry - per-rollam v dňoch od 16. do 24. februára 2006.

Program Agentúry na podporu výskumu a vývoja pre podporu ľudského potenciálu v oblasti výskumu a vývoja a popularizáciu vedy bude financovaný, v rámci schváleného limitu výdavkov kapitoly MŠ SR pre príslušný rozpočtový rok, z rozpočtu Agentúry na podporu výskumu a vývoja prostredníctvom projektov predkladaných na základe výziev vyhlasovaných v rámci uvedeného programu agentúry. Realizácia programu agentúry nebude mať negatívny vplyv na zamestnanosť a životné prostredie.